和王覺民梅花詩
作者：王之道
朝代：宋

paragraphs: 梅花似是東君客，漏洩春風犯寒坼。
冰肌玉骨照雙泉，應爲孤根借泉脈。
先生狂得次公醒，詩思藹藹飄晴雲。
爲憐老拙有舊分，俾預勝賞沾清芬。
我時被酒酒初透，香撲鼻端曾一嗅。
别來飛雪往未能，想見精神愈高痩。
西湖處士真詩仙，東坡老人所推先。
豈知此花自奇絕，神助妙語相争妍。
浪言投李報瓊玖，牛後何如作鷄口。
我今無物報投瓊，木李雖輕聊藉手。
先生標致良可人，此詩不減花娉婷。
相當欹枕初得句，夜興冠坐如驚霆。
願君追作淮夷雅，換取公卿重文價。
嗟予衰矣不復論，但欲高門容駟馬。